מסכת בבא בתרא דף עג

אמר רבה: לדידי חזי לי הורמין בר לילית כי קא רהיט אקופיא דשורא דמחוזא, ורהיט פרשא כי רכיב חיותא מתתאיה ולא יכיל ליה. זמנא חדא הוה מסרגאן ליה תרתי כודנייתי וקיימן

אתרי גישרי דרוגנג, ושואר מהאי להאי ומהאי להאי, ונקיט תרי מזגי דחמרא בידיה, ומוריק מהאי להאי ומהאי להאי ולא נטפא ניטופתא לארעא, ואותו היום יעלו שמים ירדו תהומות הוה, עד דשמעו בי מלכותא וקטלוהו.

**האגדה השלישית של רבה בר בר חנה**

1. **הורמין**

כותב הרשב"ם: "הורמין - בנו"ן גרסי' כך שמעתי מאבא מרי. ואני שמעתי: 'הורמיז', בזיי"ן שד כדאמרינן: "מפלגא דתתא דהורמיז". הרשב"ם רומז לגמרא הבאה, המתארת השקפה פרסית המפרידה בין עולמות הרוח והחומר כאויבים: "אמר ליה ההוא אמגושא לאמימר: מפלגך לעילאי - דהורמיז, מפלגך לתתאי - דאהורמיז. אמר ליה: אם כן היכי שביק ליה אהורמיז להורמיז לעבורי מיא בארעיה[[1]](#footnote-1)"? אם כן ניתן להבין שהמחלוקת כאן היא האם מדובר בכוח רוחני או גשמי. לדעת המהר"ל מאבק זה מתואר כאן: "הורמיז זה אינו שד כי אינו מדבר כאן מן השדים אבל הוא בריה רוחנית ואינו בכלל המזיקים את הבריות, ואמר שענינו שיש לו מהירות וזריזות היותר גדול.. כח בריה זאת מתנגד לכח המלכות. כי אין ספק כי המלך ראוי לו הזריזות וזהו ענין המלכות, ואין שני מלכים משתמשים בכתר אחד, ולכך כח האחד מבטל כח השני. וכך מוכח בפרק אחד דיני ממונות (סנהדרין ל"ט א') "אמר ההוא אמגושא לאמימר: 'מפלגא ודלעיל דא הורמן, ומפלגא לתתאי דא הורמיז' ע"כ, וזה כי היו סוברים כי כח זה מושל על האדם ולפיכך **על האדם** קאמר הכא דשמעא מלכתא וקטליא ליה, ר"ל שכח המלך מבטל כחו". הריטב"א מביא פירוש שונה: "וי"א שהוא שם אדם שהיה יודע מאד במעשה השדים ואחיזת עינים". במקרה כזה פשט הוא להציע ש"עניינו של מאמר זה הוא, שאף אם יעשה אדם כאלו מעשים, אל תחזיקוהו בזה לאדם גדול, לשמוע אליו כאליהו בהר הכרמל, כי כבר נעשו דברים כאלו על ידי הורמין בר לילת גם כן, והוא מעשה שדים[[2]](#footnote-2)".

אולם רוב הפרשנויות מזהות את הורמין כיצר רע כזה או אחר: "הלילית עצמה עיקר משכנה במקום חורבן ושיממון, כדכתיב: "שם הרגיעה לילית[[3]](#footnote-3)". ואין רצונה בישוב העולם, אך ישוב המביא לידי חורבן כחורבן דמי, ועל ישוב כזה היא שמחה.. הורמין.. דהיינו מורשה אחד מכוחותיה, לשון הורמנא ורשות[[4]](#footnote-4)".

1. **הורמין והפרש**

הרשב"ם סבור שהשד משיג את הפרש: "ולא יכיל ליה - שהיה השד רץ ביותר. ומיהו הפרש לא היה מתכוין לכך". והיא טובת הפרש: "האי עובדא להודיע צדקותיו של הקדוש ברוך הוא, שמרחם על בריותיו ואינו נותן רשות לאלו להזיקן, וגם שלא לצאת בדרך יחיד. ורהיט פרשא - לפי תומו.ולא יכיל ליה - שהיה השד רץ ביותר ומיהו הפרש לא היה מתכוין לכך". לפי הגהות הב"ח[[5]](#footnote-5), כוונת הרשב"ם שהורמין לא השיג את הפרש. לפי רבינו גרשום השד משיג.

1. **הריקוד בין הפרדות עם כוסות היין**

כתב הרשב"ם: תרתי כסא דחמרא - שניהם מלאים יין, והיה מוריק תרוייהו ביחד זה בתוך זה. וכתב הרש"ש: "זה דבר שאי אפשר, ומנין לו". נראה שמחלוקתם היא ביחס בין שתי הכוסות, ויתבאר בהמשך. מכל מקום ישנה אווירה של פסיחה על שתי הסעיפים.

1. **ההריגה בידי בית המלך**

כתב רשב"ם: קטלוהו - בי מלכא דשידי שאין דרכו של שד להראות לבני אדם והרגוהו מפני שהיה מגלה סודם ואית דאמר בי מלכא קיסר שהיה ירא שלא יטול המלכות ממנו שהיה אותו שד מאדם הבא על השידה והיה דר בין האנשים. ורבינו גרשום כתב לפי שאין דרכו של שד להראות עצמו כל כך.

**ה. ביאור כולל[[6]](#footnote-6)**

**1.מהרש"א[[7]](#footnote-7)** "הכונה בזה כלפי מ"ש שהשטן הוא היצה"ר הוא המלאך המות. ואמרו בפ"ק: יורד ומתעה ועולה ומסטין ויורד ונוטל נשמה. וזה הורמין הוא מגונדא של שטן, ומתחלה הוא מתגרה ביותר טובים, כמ"ש: 'כל הגדול מחבירו יצרו גדול ממנו'. והוא שאמר שמתחלה הוא מתגרה באומה הישראלית להתעותם..דהוה קא רהיט אקופיה דשורא. חומה הוא רמז על התורה, או על כנסת ישראל כמ"ש פרק האשה וביומא על פסוק אני חומה. וז"ש שהיה מתגרה בשיני החומה, דהיינו במקום שאינה חזקה כ"כ.. והיינו: אי תורה קאמר- שהיה מתגרה בד"ת בדבר שאין בו טעם מפורש, כגון שעטנז ופרה אדומה שא"ה ושטן מונין כו'. ואי פי' חומה כ"י- היה מתגרה בבני אדם שאין חזקים הרבה באמונה ובדקי השכל. ואמר, דרהיט פרשא הוא רמז על צדיקי ישראל שרצו במצות הקדוש ברוך הוא כסוסים הללו כדאמרינן בפרק חלק שא"ה 'את רגלים רצת וילאוך ואיך תתחרה את הסוסים' וגו' וז"ש דלא יכיל ליה האי הורמין להתעות את ישראל, כי המצות והתורה מגינין עליהם שלא ישלוט בהן יצר הרע. ואמר, כיון שלא יכול, הלך להתגרות בא"ה. וז"ש דהוה מסרגין תרתי חיותא פרש"י ב' פרדות הוא רמז על ב' מלכיות ואומות שהיו מושלים ומתגרות זו בזו ע"י השטן. וע"ש שהפרד הוא פסול, דימה האומות לפרדה, כמ"ש באגדות דסבי דבי אתונא וכמ"ש בדניאל: לעת קץ יתגרה מלך הנגב ומלך הצפון זה בזה. וז"ש שהיו מסרגין מוכנין למלחמה זה על זה. וקאמר, דקיימן אתרי גשרי דדונג. הוא רמז שמקום עמידתן לכלייה כמ"ש כהמס דונג מפני אש יאבדו רשעים מפני אלהים. ואמר דשוור מהאי להאי דהיינו להתגרות זה בזה, ולפעמים ינצח זה ופעמים זה, כמפורש בדניאל. ואמר דהוה נקיט תרי כסי דחמרא, הוא רמז לכוס התרעלה שישתו העובדי כוכבים לעתיד, כמו שהעיד ישעיה הנביא וכדאמרינן פ"ק דסוטה. וז"ש לב' מלכיות ואומות הללו שיהיו שולטין לימות המשיח, כמו שהעיד דניאל, נקיט השטן הזה תרי כסי דחמרא של כוס התרעלה שיהיו כלין לימות המשיח. ואמר שלא נטפו מהן לארעא הוא רמז על כליון ופורענות גמורה שיבא עליהן. ע"ד ימצו ישתו כל רשעי ארץ, דהיינו שלא ישאר בו כלום. ואמר דאז יעלו שמים דהיינו כמ"ש שיהיו שמים חדשים וארץ חדשה ואמר, דאז שמעו בי מלכא דשמיא מה שהוא מתגרה בצדיקים להתעותן ולא יכיל להו וקטליניה לשטן כדאמרינן בפרק החליל שלעתיד נדמה לצדיקים כהר, וגם בעיניו יפלא היאך היה אפשר לצדיקים לנצחו. ויהרוג אותו הקדוש ברוך הוא, דהיינו שלא ישלוט בם עוד יצה"ר. וכמ"ש ואת הצפוני ארחיק וגו' בב"י א"ס". מדובר ביצר הרע, שמנסה לערער את חומת התורה על ידי קושיות על המצוות, או בפיתוי אנשים חלשים לעבירה. כשהוא מתייאש מפיתוי ישראל שאינו יכול להשיגם, הוא פונה לשתי אומות העולם, ומסבך אותם במלחמה זו בזו. הניצחון מתחלף, אך התוצאה הסופית תהיה הכרתת האומות ואף סופו של יצר הרע, כחלק מגאולה סופית.

**2.הגאון מוילנא[[8]](#footnote-8)** מציע שמדובר באנשים שאפילו הרוחניות שלהם נופלת לידי יצר הרע. "שגם תורתם ומעשיהם אינה אלא להתפאר.. ואלו המה כולו של הורמיז, אף מפלגא ולעילא.. כל מעשיהם אינם אלא.. קרדום לחפור בהם. ואמרינן: אני חומה זו תורה, ושדי כמגדלות אלו ת"ח[[9]](#footnote-9)". הפרש הוא הלומד לשמה, שאינו משיג את הורמין, "כי קשה לאדם מאוד ללמוד בחפץ ובחשק לשם שמים".

שתי הפרידות הן "נפש רחבה הוא התאווה[[10]](#footnote-10), ורוח גבוה הוא הכבוד[[11]](#footnote-11)". שתיהן משקיפות על ים החיים מעל הגשר. האדם נע בין שני היצרים האלו, "שהן מסייעין זו לזו.. לא עשו אחת מעשה שלא מדעת חברתה.. ולא נשפכת טיפה, שלא נתן לה ה' לב לדעת שסופה לעפר". ועולה שמים "שיכבדו אותו ויעלה לשמים שיאו, ואחר כך ירד תהומות במצולות התאווה" ביום הידוע, שהנפש ורוח המשכילים יעלו למעלה השמיים, ורוח ונפש הבהמית ירדו תהומות.. ו.. לא חזר ממעשיו הרעים עד ששמע.. מלכותא דרקיעא וקטלוהו".

**3.**ב**'אמרי נעם[[12]](#footnote-12)'** הרב שמואל בן אליעזר רואה במעשה יישום של הנאמר לגבי שטן: "במתניתא תנא: יורד ומתעה ועולה ומרגיז, נוטל רשות ונוטל נשמה[[13]](#footnote-13)". יורד ומסית- את 'שיני החומה', "את הגדולים שבישראל, שהם קברניטי הספינה, ובזה כולם יתפשו". נח יותר לתפוש את ההנהגה, העלולה יותר לחיי הנאה וכבוד, ומשפיעה על ההמון. והיצר "מטעים טענותיו קודם שיבוא יצר הטוב.. ונקרא פרשא על שם שהוא פרוש מן האדם עד היותו בן י"ג.. היצר טוב מטריח ורץ.. עד שהבן אדם כפוף הוא לו כסוס דרכיב מאריה עליה[[14]](#footnote-14).. רץ למטה כלומר ידו על התחתונה.. עולה ומקטרג.. כי מאחר שירד והסית הם מסורים בידו ומוכנים לפורענות כשתי פרדות אכופות, והן "ישראל ועכו"ם שהם פרודים זה מזה". עומדים הם על גשר נמס, בסכנה מחמת עוונותיהם, והורמין מקטרג עליהם חליפות[[15]](#footnote-15). השלב השלישי הוא נוטל רשות ונוטל נשמה. באחרית ימיו של אדם, מחשש שיחזור בתשובה, מסתער עליו היצר לפתותו לחומר, "ריבוי התענוגים ותאוות העולם הזה", בטענות של שמירת הגוף. "עד שבא יום הדין.. עתה מצא מקום..לעלות ולקטרג.. בר"ה ויו"כ..". הסיום הוא מות האדם, אבל- על פי הרב חיים ויטל- גם הורמין עצמו מת "כי לא נברא אלא ליטול נפש אחת בלבד, כמו שארז"ל על פסוק 'כאשר תעשינה הדבורים', כי חיות הדבורה תלוי בעוקץ שלה הנשאר בבשר האדם, ולכן היא תמות מיד".

בפירוש שני[[16]](#footnote-16) הוא מציע שהורמיז[[17]](#footnote-17) הוא "הרב.. המורה דרך מעוקל לעם", שהוא כשד, הפןך ממלאך ה' צבא-ות שהרב אמור להידמות לו. הפרש הוא תלמיד חכם ישר, המהווה דוגמה אישית ואף אינו מתחרה בהורמין, אבל הוא מתחתיו. הגשר הוא מקום מחלוקת, מי יעבור ראשון, והרב מחניף לשני הניצים חליפות לפי הצורך. הוא מחלק את משאבי הציבור, למי שאינם זקוקים להם, ודבר לא מגיע 'ארצה' לעני העניו, עד שהורג הקב"ה להורמין[[18]](#footnote-18).

**4.רבי נחמן מברסלב** הורמין הוא "תלמיד חכם שד יהודי. כשלומד גמרא או פסק-דין, עליו כתוב: נעתרות נשיקות שונא[[19]](#footnote-19)". הוא בן הלילה, המתנגד לתורה שבעל פה, המגנה כחומה. פרש הוא פרשן. הורמין, "על ידי שלומד תורת התנא, מחזיר נפשו של התנא לתוך גופו.. ו.. התנא לא יכול לסבול.. נוצרת רדיפה לפי תומו. שורשה הוא שיש שני מיני חיות[[20]](#footnote-20), חיות רוחני- 'אורך חיים בימינה', וחיות גשמי – בשמאלה עושר וכבוד.. התנא עיקר לימודו.. לשמה, ומחמת **שצריך להמשיך חיות גשמי לעולם מפילין אותו** ללמוד שלא לשמה", והוא אינו מוצא מנוח, מדלג מגשר דונג למשנהו, מלשמה ללא לשמה. ונוטל שתי כוסות יין, תורה שבעל פה ושמחת הלב, "ומורק.. בבחינת וירק את חניכיו.. וזה חיבוק שיקבל באהבה את הרדיפה וישמח ביסורין.. ועי"ז השכינה שהיא תורה שבעל פה.." תאחד שמים וארץ. והוא יום שמים וארץ שיסיים את העיוות.

"בשעה ששומע החירופין והגידופים היוצאים מפי ת"ח שד יהודי, ישמע תורה שבעל פה, על ידי זה 'קטלה', כי עיקר חיות של הקליפות והשדין אינם אלא מניצוצי השכינה. כל זמן שהיא אינה בשלמות.. יש להם חיות. **כשמעלין אותה לבחינת חכמה** .. על ידי זה.. קטלה לשד יהודי[[21]](#footnote-21)".

**5.הרב קוק[[22]](#footnote-22)** מאפיין את מחוזא: "ויצאו וראו בפגרי האנשים הפשעים בי וגו' - גיהנם כלה והן אינן כלין.. ואמר רבא: ואינהו משפירי שפירי בני מחוזא, ומקריין בני גיהנם[[23]](#footnote-23)". לדעתו מדובר באנשים קמצנים המרבים ממון ובונים טירות. כבר בחומת הטירות מקנן שורש החורבן. אויב יבוא עליהם ואפילו פרשים לא יצליחו להימלט ממנו. לאנשים אלה, בדומה לפרדות, אין ילדים, אף לא זכויות. גם שמתקרב 'הגשר', יום המוות, עדיין מחזיקים ביותר חומר ממה שיוכלו לנצל ('שתי כוסות'), והם נעים בין כוס הקמצנות וההשקעה בגוף, לבין כוס הפזרנות, בבידור חסר טעם, ובמעבר בין השקעה להשקעה. טיפה לא 'נופלת ארצה' לעניים. על כן קרוב יום מותו, כדין מי שאינו עוסק בצדקה.

6.ב**אגדתא דבי רב[[24]](#footnote-24)** מביא כמה מהלכים:לפי 'צפנת פענח' מדובר בניגוד בין חכם רשע גיבור ועשיר, שאין לו על מה להתבסס והוא עליון, לעומת הפרש הנשען על התורה המסורה לו. והבין הפרש שאין להתגרות ברשע שחכמה בידו, והוא רץ בהשגחה על נכסים מרובים במקומות שונים, ויש לו הרגל והתמדה. בפירוש 'רפדוני בתפוחים' מזהה את המזיק כקטגור שנברא מהוצאת זרע לבטלה, ותיקונו הוא שלהבא 'לא תיפול טיפה ארצה'.

7.אני הקטן חפץ להציע פירוש משולב מדברי קדמונינו הגדולים:

מדובר על הורמין והורמיז, חומר ורוח גם יחד. יצר הרע המתואר כהשקפה פרסית, גורס הפרדה[[25]](#footnote-25) היוצרת עקרות, ותרבות, הנעה בנתינת הורמנא מזה לזה ללא הפוגה. הפרש, הרוכב על החומר, אין כוח ביד הורמין המפריד להשיגו, ואחרית ההפרדה עדי אובד, כי רק קידוש חומר ורוח כאחד, מסוגל 'להגיע ארצה'. לקדש את העולם הזה. יעלו שמים ירדו תהומות הם שני הכוחות[[26]](#footnote-26), רוח- שמים וחומר- ארץ. וההפרדה היא פגיעה במלך, שמידו נתנו שניהם. עתיד הוא 'להרוג' את ההפרדה. נבאר מעט את עניין הפרש: "וכאשר רצה הקדוש ברוך הוא להגדיל את אברהם ואת משה.. מעלה קדושה ומעלה נבדלת שהיו קרובים אל מעלה אלהית, נתן להם הקדוש ברוך הוא להיות רוכבים על החמור, שזה מורה שהוא רוכב על החמרית, מתנשא עליו ורוכב עליו לפי שהוא נבדל מן החומר.. למדנו מזה שאלו שניהם היו מושלים על עולם הגשמי והיו נבדלים ממנו[[27]](#footnote-27)". אע"פ שמדובר בדרך כלל בחמור, ופרש רוכב על סוס, שנינו:

"תני רשב"י: אם ראית סוס **פרסי קשור** בקברי ארץ ישראל, צפה לרגליו של משיח[[28]](#footnote-28)".

דהיינו: בניגוד לגישה הפרסית, קשר ושליטה אף במידת הסוס, המהירות. יכללו לא רק קידוש החומר, כי אם גם זריזות. בדומה למדרש: "אמר ר' איבון לגיבור שהיה רכוב על סוס והסוס רץ תחתיו, ראה תינוק אחד מושלך בדרך ומשך הסוס ולא הוזק התינוק, למי הכל מקלסין לסוס או לרוכב? הוי לרוכב[[29]](#footnote-29)" סוס עלול לסמל גם נכונות לעריות: "סוּסִ֥ים מְיֻזָּנִ֖ים מַשְׁכִּ֣ים הָי֑וּ אִ֛ישׁ אֶל־אֵ֥שֶׁת רֵעֵ֖הוּ יִצְהָֽלוּ[[30]](#footnote-30)", אולם פרש עשוי לבטא הכוונה נכונה אף לכל אלה[[31]](#footnote-31). לא מקרה הוא שהמשפט הראשון של שלמה היה בין זונות, "לאחיזת הדעת בהגלמתו" של הכח המדמה[[32]](#footnote-32). על הפסוק "לְסֻסָתִי֙ בְּרִכְבֵ֣י פַרְעֹ֔ה דִּמִּיתִ֖יךְ רַעְיָתִֽי[[33]](#footnote-33)", כותב הצמח צדק: "זהו ההפרש בין מרכבה דחיות למרכבה סוסים, והענין כי האבות.. הן הן המרכבה.. ועל כל זה כתיב: 'וארא אל אברהם'.. ושמי ה' לא נודעתי להם. והתגלות שם הוי-ה זהו במתן תורה, והיינו על ידי "כִּ֤י תִרְכַּב֙ עַל־סוּסֶ֔יךָ[[34]](#footnote-34)". "אחרי מתן תורה מתעלים אנו ממדרגת האבות, למדרגתו של משה רבנו, שמשמעותה כיוון דרך הסוס תוך כדי תנועת הרוכב, והסוס לא הולך בעצמו.. משמעותו היא הבחירה העליונה[[35]](#footnote-35)".

נסכם אף נוסיף:

|  |  |  |  |  |  |  |
| --- | --- | --- | --- | --- | --- | --- |
|  | מהרש"א | גר"א | אמרי אמת | ר' נחמן | הרב קוק | יוסף דעת[[36]](#footnote-36) |
| הורמין | יצר הרע | יצר הכבוד | שטן  2. רב מחלל שם שמים | ת"ח מעוות, בחינת לבן | כח חורבן דבק ביצר הממון[[37]](#footnote-37) | הורמנא, רשות יצר ע"ז הנותן רשות ליצר עריות |
| חומה | עם/כנסת ישראל | לומדי תורה להתפאר | מנהיגים | רודף צדיק | בתים מבוצרים | חורבן בית ראשון |
| הריקוד על החומה | פיתוי לחטא | דילוג תמידי בין יצרים |  |  | כח משחית מוכן לבוטחים בהונם |  |
| הפרש | ישראל צדיקים המנצחים את היצר | לומד לשמה | יצר הטוב המאחר לבוא  2. ת"ח תמים |  | נסיון הימלטות כושל מהפורענות | צדיקי בית ראשון שניסו לשווא לבטלו |
| 2 הפרדות | אומות עולם שהיצר מפתה למלחמה | תאווה וכבוד | ישראל והאומות  2. 2 ניצים | תורה לשמה ושלא לשמה | עשירים חסרי מצוות וילדים |  |
| הגשר דונג | מועדים לכליה | אשליה חסרת יציבות | סכנה. לקראת סיום החיים | מעמד לא יציב | בפני מעבר בין עולמות | מלשון אתרוג, חמדה |
| המעבר בין הכוסות | נצחונות האומות לסירוגין | מעבר מגרוי לגרוי | קטרוג לסירוגין  2. הכרעה מתחלפת בין נצים | מעלה את הניצוצות שברדיפה נגדו. | השקעות עוברות |  |
| כוסות היין | פקידה לרעה. כוס תרעלה | ריגוש חושים וסיפוק אנוכי[[38]](#footnote-38) | מכוס יין לכרס האדם | תושב"ע ושמחת הלב | בין קמצנות לבזבוז. "עסקיו פי שניים מצרכיו" | יצר עריות ויצר ע"ז |
| לא נטפו | לא ישאר מהן דבר | ללא נקיפות מצפון. "התאווה והמתעורר מסייעין זו לזו[[39]](#footnote-39)". | 2. אין לפרש העני דבר | החכמה מחברת הכול, אף דברים כנגד הצדיק | כלום לעניים | אולי שישארו מעט, כי העולם זקוק להם. |
| יעלו שמים | אחרית הימים | יום המוות | ימים נוראים | איחוד עולמות | יום המוות |  |
| תהרגהו המלכות | שחיטת יצר הרע | הן את הורמין והן את האדם | כי פסקה חיותו והועלו ניצוצותיו | כי לא נתן צדקה. | מלכי-רבנן, שבטלו היצר |

1. מסכת סנהדרין דף לט עמוד א. [↑](#footnote-ref-1)
2. חברותא דף עג עמוד ב הערה 5 בשם עיון יעקב. [↑](#footnote-ref-2)
3. ישעיהו לד יד. [↑](#footnote-ref-3)
4. מאמרי ראי"ה, עמוד 425. [↑](#footnote-ref-4)
5. אות ז. [↑](#footnote-ref-5)
6. בעזרת רבותי גיליתי פירושים רבים שנכתבו כאן, ואיני מתיימר להציע אלא מדגם. [↑](#footnote-ref-6)
7. המהרש"א מרבה לבסס את הפענוח שלו במקורות, על כן נצטט את רוב דבריו. [↑](#footnote-ref-7)
8. פירוש על כמה אגדות. עמוד 10 בהיברו בוקס. [↑](#footnote-ref-8)
9. דרשתו של רבי יוחנן. דף ז עמוד ב -דף ח עמוד א. [↑](#footnote-ref-9)
10. לילית מפתה את הגברים (זוהר ויקרא יט , א). [↑](#footnote-ref-10)
11. "שהוא מפלגא ולעילא". [↑](#footnote-ref-11)
12. עמוד 27 בהיברו בוקס. [↑](#footnote-ref-12)
13. דף טז עמוד א. [↑](#footnote-ref-13)
14. "ואתם הדבקים ביי' אלהיכם חיים, ויהון כסוסיא דרכיב מאריה עלייהו" (זוהר, רעיא מהימנא פרשת צו דף כט עמוד ב). [↑](#footnote-ref-14)
15. שכן, אין קטגוריה על שניהם כאחד. הוא מוכיח זאת מהמימרא:

    "שמואל לא עבר אלא במברא דאית ביה גוי, אמר: **שטנא** בתרי אומי לא שליט" (מסכת שבת דף לב עמוד א). [↑](#footnote-ref-15)
16. 'רמז'. [↑](#footnote-ref-16)
17. "הורמיז בן לילית בגימטריה: בעל הוראה שאיננו הגון". [↑](#footnote-ref-17)
18. עמוד 33. [↑](#footnote-ref-18)
19. משלי פרק כז פסוק ו. [↑](#footnote-ref-19)
20. כך נראה שהוא גורס במקום פרדות. [↑](#footnote-ref-20)
21. ליקוטי מוהר"ן יב. קיצרתי, שהדברים עמוקים וכדאי לראותם במקור. [↑](#footnote-ref-21)
22. מאמרי ראיה עמוד 425. [↑](#footnote-ref-22)
23. מסכת ראש השנה דף יז עמוד א. [↑](#footnote-ref-23)
24. לישראל בן שמואל משה, היברו בוקס עמוד 97 ואילך. [↑](#footnote-ref-24)
25. כדברי הגמרא בסנהדרין. [↑](#footnote-ref-25)
26. עילאי ותתאי. כמתואר: "הקדוש ברוך הוא מביא נשמה וזורקה בגוף, ודן אותם כאחד. שנאמר יקרא אל השמים מעל ואל הארץ לדין עמו. יקרא אל השמים מעל - זו נשמה, ואל הארץ לדין עמו - זה הגוף" (מסכת סנהדרין דף צא עמוד ב). [↑](#footnote-ref-26)
27. גבורות ה' פרק כט. [↑](#footnote-ref-27)
28. שיר השירים רבה פרשה ח. [↑](#footnote-ref-28)
29. בראשית רבה פרשה נב אות ז. [↑](#footnote-ref-29)
30. ירמיהו פרק ה פסוק ח. [↑](#footnote-ref-30)
31. כדברי המהרש"א והאמרי נעם לעיל, שהפרש הוא יצר הטוב. [↑](#footnote-ref-31)
32. הרב קוק, ישראל ותחיתו יח. [↑](#footnote-ref-32)
33. שיר השירים פרק א פסוק ט. [↑](#footnote-ref-33)
34. חבקוק פרק ג פסוק ח. [↑](#footnote-ref-34)
35. אהבת שי, הרב שאר ישוב כהן עמוד 134. נראה שהכוונה היא ל'הבנה המוסרית' המתוארת באורות לרב קוק, ישראל ותחייתו ב. [↑](#footnote-ref-35)
36. לרב יוסי בן ארזה. [↑](#footnote-ref-36)
37. בכיוון זה הלכו בחידושי הגאונים בעין יעקב. [↑](#footnote-ref-37)
38. הרב אהרון פלדמן, רוח המושל עמוד 36 (ביאור על פי הגר"א). [↑](#footnote-ref-38)
39. עץ יוסף על עין יעקב. וכדעת רשב"ם, ששתי הכוסות מלאות. [↑](#footnote-ref-39)